Folketing
2009-01-15

Med hensyn til udvalg og bestyrelser og organisationernes indstillingsret, tror jeg bestemt, at mange medlemmer af Folketinget har tillid til, at de enkelte organisationer selv kan finde ud af, hvem de ønsker at indstille. I Dansk Folkeparti har vi også tillid til, at organisationerne selv kan finde ud af det. Jeg må igen sige, at jeg synes, det her er en meget, meget mærkelig debat. Når jeg måske en dag skal ud og have et job, fordi Folketinget ikke længere trækker, jamen så vil jeg da helst ansættes på baggrund af mine kvalifikationer. Og sådan bør det vel egentlig også være, hvis man skal indstilles til et udvalg, altså at man så bliver indstillet på baggrund af de kvalifikationer, man har. Det er nu engang de enkelte organisationer, der selv vælger, der selv dømmer, hvem der har de kvalifikationer, der skal til for at repræsentere organisationen i de enkelte udvalg.